Apa hukum seorang Jemaah Haji yang telah menyempurnakan Rukun dan Wajib Haji balik dari Tanah Suci Mekah dengan tidak mengerjakan Tawaf Wada?
Tawaf Wada ialah Tawaf selamat tinggal yang wajib dilakukan sekiranya seseorang itu hendak meninggalkan Makkah lebih dari 2 marhalah (91 kilometer atau 56 batu dan lebih) kerana memuliakan dan menghormati Baitullah al-Haram.   Jika ditinggalkan sama ada sengaja atau lupa, wajib menyempurnakan Dam dengan menyembelih seekor kambing. Jika tidak berkuasa menyempurnakan Dam itu maka dia dikenakan berpuasa 10 hari.   Caranya:- Hendaklah ia berpuasa selama 3 hari selepas perjalanan 2 marhalah, atau berpuasa selama 3 hari setelah sampai di tempt kediamannya. Kemudian diselangi (tidak berpuasa) selama empat hari dan ditambah dengan tempo masa perjalanan yang menyampaikannya ke kampungnya kemudian barulah berpuasa lagi tujuh hari dan disunatkan berpuasa itu berturut-turut.   Ingatan: Begitulah juga cara puasa bagi mereka yang: ◦            Meninggalkan Mabit di Muzdalifah. ◦            Meninggalkan Mabit di Mina ◦            Meninggalkan Melontar. ◦            Tidak berihram di Miqat.   Sebaliknya bagi mereka yang ada keuzuran adalah dimaafkan seperti perempuan yang datang haid atau nifas atau bagi lelaki yang mempunyai luka parut dikhuatiri jatuh najisnya di dalam masjid atau takut terancam keselamatan dirinya atau hartanya atau lain-lain keuzuran yang menghalang mereka dari melakukan Tawaf.